5 ແຂວງພາກໃຕ້ ສຶກສາດ້ານ ບູຮານວິທະຍາ ຂະນະທີ່ກຳລັງ ມີການສຳຫຼວດຢູ່: ດ້ວຍຄວາມ ເປັນຫ່ວງ ເປັນໄຍ ຈາກກົມມໍລະດົກ ກະຊວງ ຖວທ ທີ່ເຫັນວ່າຄຸນຄ່າ ທາງດ້ານວັດຖຸບູຮານ ວິທະຍາ ຢູ່ດີນແດນຕອນໃຕ້ ຍັງຊົງຄຸນຄ່າ ແລະ ຍືນຍົງຄົງ ຢູ່ອັນຫຼາກຫຼາຍ ຄະນະທີ່ທາງ ພາກສ່ວນ ວັດທະນະທຳແຂວງ ກຳລັງມີການສຳຫຼວດ ເພື່ອກຽມ ຂຶ້ນທະບຽນ ບັນຊີຕາມແຈ້ງການ ຂອງລັດຖະມົນຕີ ແຕ່ວ່າຢ້ານ ການເກັບກຳຫຼັກຖານ ຮ່ອງຮອຍ ບໍ່ຊັດເຈນ ແລະ ເປັນໄປໄດ້ຍາກ ຖ້າບໍ່ມີການສຶກສາ ແນະນຳໃຫ້ເຂົ້າໃຈ ຂຶ້ນຕື່ມ.
ດັ່ງນັ້ນ ມາໃນ ຕອນເຊົ້າ ຂອງວັນທີ 11 ຕຸລາ 2017 ກົມມໍລະດົກ ກະຊວງ ຖວທ ໄດ້ເປີດຊຸດອົບຮົມ ກ່ຽວກັບ ການຂຶ້ນທະບຽນ ບັນຊີ ວັດຖຸບູຮານ ແລະ ພະພຸດທະຮູບຂຶ້ນ ທີ່ຫ້ອງປະຊຸມ ສະຫາພັນ ແມ່ຍິງແຂວງ ອັດຕະປື ໂດຍການ ເປັນປະທານ ແລະ ກ່າວເປີດ ຂອງທ່ານ ນາງ ບຸນນານ ບຸນນະແສງ ຫົວໜ້າ ພະແນກຖະແຫຼງຂ່າວ-ວັດທະນະທຳ ແລະ ທ່ອງທ່ຽວ, ມີທ່ານ ປອ ທອງລິດ ຫຼວງໂຄດ ຫົວໜ້າ ກອງບູຮານ ວິທະຍາ, ມີນັກສຳມະນາກອນ ພະແນກ ຖວທ ຈາກ 5 ແຂວງພາກໃຕ້ ແລະ 5 ຕົວເມືອງ ທົ່ວແຂວງ ອັດຕະປື ພ້ອມດ້ວຍ ພະນັກງານ, ວິຊາການ ແລະ ວິທະຍາກອນ ຈາກກົມມໍລະດົກ ເຂົ້າຮ່ວມ.
ການຝືກອົບຮົມ ບັນດາ ນັກສຳມະນາກອນ ຈະໄດ້ຮັບຟັງ ການອະທິບາຍ ຄວາມໝາຍ ຄວາມສຳຄັນ ແລະ ການແນະນຳ ກ່ຽວກັບ ວຽກງານ ບູຮານວິທະຍາ, ສະເໜີຄວາມສຳຄັນ ຂອງການຂຶ້ນ ທະບຽນບັນຊີ ວັດຖຸບູຮານ ແລະ ພະພຸດທະຮູບ, ແນະນຳເຕັກນິກ ການຖ່າຍຮູບ ວັດຖຸບູຮານ ແລະ ບັນຫາ ອື່ນໆ ເຊິ່ງໃນຊຸດ ຝຶກອົບຮົມ ຄັ້ງນີ້ ແມ່ນໄດ້ມີການ ສຶກສາຄົ້ນຄວ້າ ສະເເດງຄວາມຄິດເຫັນ ໄປພ້ອມໆກັນ ພ້ອມທັງ ມີການຈັດຕັ້ງ ພາກປະຕິບັດຕົວ ຈິງນຳອີກດ້ວຍ.
ຈຸດປະສົງ ຂອງການ ຝຶກອົບຮົມ ແມ່ນເພື່ອແນໃສ່ ການຄຸ້ມຄອງ ທາງດ້ານ ວັດທະນະທຳ ກໍ່ຄື ທາງດ້ານ ວັດຖຸບູຮານ ແລະ ພະພຸດທະຮູບ ໃຫ້ມີການອະນຸລັກ ປົກປັກຮັກສາ ຮ່ອງຮອຍບັນພະບຸລຸດ ທີ່ໄດ້ມີຫົວຄິດ ປະດິດສ້າງໄວ້, ເປັນການຮືຟື້ນ ຫຼັກຖານ ຮ່ອງຮອຍ ຂອງມະນຸດ ໃນອາດີດ ທີ່ເປັນແຫຼ່ງບູຮານ ວິທະຍາ ເຊິ່ງປະເທດຊາດ ມີການພັດທະນາ ທາງດ້ານ ເສດຖະກິດ-ສັງຄົມ ເທົ່າໃດ ຍິ່ງມີຄວາມ ຈຳເປັນ ຕ້ອງໄດ້ມີການ ອະນຸລັກຮັກສາ ຮ່ອງຮອຍວັດທະນະທຳ ທີ່ເປັນຫຼັກຖານ ອັນຊົງຄຸນຄ່າ ສືບທອດຮອດ ເຊັ່ນລູກເຊັ່ນຫຼານ ໄດ້ສຶກສາ ຄົ້ນຄວ້າ ແລະ ມີຄວາມຍືນຍົງ ໃນອະນາຄົດ.
ໂດຍ: ຈັນສະໄໝ